እንደ አቶ አዲሱ ገለጻ፤ ቅመማ ቅመምም ሆኑ ሌሎች ምግቦች የሰው ልጅ የሚመገቧቸው በመሆናቸው ጤናማነታቸውና ደህንነታቸው ሊረጋገጥ፤ ምንም ዓይነት አሉታዊ ተጽዕኖ አለማድረሳቸውም መታመን ይኖርበታል፡፡ ምግቦች በአጭር ጊዜም ሆነ በረጂም ጊዜ የጤና እንከን ማስከተልም አይገባቸውም፡፡ ለአብነት በቅመማ ቅመም ዘርፍ የምግብ ደህንነት ፖሊሲ የሚያስፈልገው ዋናው ምክንያት ከሚመረተው ምርት ውስጥ 85 በመቶ ቅመማ ቅመም ለሀገር ውስጥ ፍጆታ የሚውል በመሆኑ ደህንነቱ ሊረጋገጥ ስለሚገባ ነው፡፡ እንዲሁም 15 በመቶው ወደ ውጭ ሀገር የሚላክ ቢሆንም ሀገራት ለዜጎቻቸው ጤንነት ሲሉ ወደ ሀገራቸው ስለሚገቡ ምርቶች ጥራትን የተመለከተ የራሳቸው መስፈርት ህግና ደንቦች ያላቸው በመሆኑ ችግሩ መፍትሔ ካልተሰጠው በወጪ ንግዱ ተወዳዳሪነት ላይ የሚኖረው ተጽዕኖ እየበረታ ይሄዳል፡፡
